**นิเวศน์ เหมวชิรวรากร** หรือ ดร.นิเวศน์ เหมวชิรวรากร (ชื่อเล่น **เต่า**) ได้รับการยอมรับนับถือว่าเป็นผู้เผยแพร่แนวคิดการลงทุนแบบเน้นคุณค่าคนแรกในประเทศไทย จากการเขียนหนังสือ "ตีแตก" การแปลหนังสือ การเขียนบทความ และการบรรยายในวาระต่าง ๆ เพื่อให้นักลงทุนเลิกเก็งกำไรอย่างไร้หลักการในตลาดหุ้น หันมาลงทุนแบบเน้นคุณค่าและลงทุนอย่างปลอดภัยมากขึ้น ปัจจุบันแต่งงานแล้วคู่สมรสคือนางเพาพิลาส เหมวชิรวราการ ครูประจำโรงเรียนจินตการดนตรี

ประวัติ
-------

**ดร.นิเวศน์ เหมวชิรวรากร** เกิดในครอบครัวที่มีพ่อแม่เป็นชาวจีน และอพยพเข้ามาในประเทศไทย ซึ่งมาเริ่มต้นเป็นคนงานก่อสร้างด้วยกันทั้งคู่
ในวัยเด็ก ครอบครัวของเขามีฐานะยากจน เพราะการที่พ่อแม่เป็นคนงานก่อสร้างนั้น ค่าแรงในการทำงานน้อยมาก ต้องกินอาหารในราคาถูก และการพักอาศัยก็ไม่ได้สะดวกสบาย เขาจึงใช้วิธีการประหยัดอดออม และระมัดระวังการใช้จ่ายเงินของตนเองอยู่เสมอ
ดร.นิเวศน์ ชอบการเรียนการศึกษาเป็นอย่างมาก เพราะเคยคิดกับตนเองอยู่เสมอว่า **ทรัพย์สินที่มีมูลค่ามหาศาลที่สุดสำหรับมนุษย์คือ *การศึกษา* เพราะนี่คือ สิ่งที่สามารถเปลี่ยนชีวิตความเป็นอยู่ให้กับหลายคน โดยเฉพาะคนที่มีต้นทุนในชีวิตไม่สูงอย่างตัวเขา**
ด้วยความเป็นคนที่มุ่งมานะตั้งใจเรียนหนังสือ อย่างมาก จึงสอบติดคณะวิศวกรรมศาสตร์ จุฬาลงกรณ์มหาวิทยาลัย โดยเลือกที่เข้าเรียนในภาควิชา *วิศวกรรมอุตสาหการ* และได้รู้จักกับเพื่อนสนิทที่ชื่อ *ดร.ไพบูลย์ เสรีวิวัฒนา* (ในเวลาต่อมาเป็นอาจารย์สอนนักศึกษาในคณะบริหารธุรกิจ สถาบันบัณฑิตพัฒนบริหารศาสตร์ และเป็นผู้จัดรายการทางการเงินการลงทุนที่ชื่อว่า *Money Talk*) หลังจากที่เรียนจบปริญญาตรี เขาได้เข้าไปเริ่มทำงานที่โรงงานน้ำตาลในต่างจังหวัด โดยทำหน้าที่ทั้งวิศวกร และการควบคุมระบบโรงงาน ซึ่งงานวิศวกรในเวลานั้นถือว่าเป็นที่ต้องการของตลาดแรงงาน เนื่องจากภาคอุตสาหกรรมของประเทศไทยกำลังเติบโต
โดยสาเหตุที่เลือกไปทำงานต่างจังหวัด เพราะเชื่อว่าจะช่วยทำให้เก็บเงินได้เร็วขึ้น เนื่องจากมีทั้งเงินเดือน, ค่าล่วงเวลาในการทำงาน, มีอาหารให้รับประทานฟรี, มีรถประจำตำแหน่ง (รถจักรยาน) และยังมีที่พักที่บริษัทจัดหามาให้อีกด้วย
ด้วยนิสัยที่เป็นคนประหยัดออดออมมาตั้งแต่เด็ก ทำให้พอมีเงินเก็บจากการทำงาน โดยนำบางส่วนส่งให้ที่บ้านใช้ และบางส่วนก็ทำการเก็บสะสมเพื่อไปลงทุน ซึ่งการลงทุนที่ว่า ก็คือ การศึกษาต่อในระดับปริญญาโท และปริญญาเอก โดยในการทำงานเป็นวิศวกรโรงงานน้ำตาลมาสักระยะหนึ่ง เขาได้เข้าไปสมัครเรียนต่อปริญญาโทในคณะบริหารธุรกิจ สถาบันบัณฑิตพัฒนบริหารศาสตร์ โดยใช้วิธีการเรียนควบคู่กับการทำงาน และเมื่อได้เงินลงทุนพอที่จะเรียนต่อปริญญาเอก จึงทำให้เขาตัดสินใจลาออกจากการเป็นวิศวกรในโรงงานน้ำตาล และเดินทางไปเรียนต่อที่สหรัฐอเมริกา
ในช่วงระหว่างไปเรียนต่อปริญญาเอกด้านการเงินที่สหรัฐอเมริกา
นั้น ดร.นิเวศน์ ก็ไม่ได้มีเงินติดตัวมากนัก ทำให้เขาต้องทำงานเสริม ด้วยการเป็นอาจารย์ผู้ช่วยสอน และเมื่อรวมเงินกับการที่ได้รับทุนนั้น จึงช่วยให้ประหยัดค่าใช้จ่ายไปได้พอสมควร
หลังจากที่เรียนจบปริญญาเอกแล้ว ดร.นิเวศน์ ก็ตัดสินใจกลับมาที่ประเทศไทยอีกครั้ง โดยเข้ามาทำงานในสถาบันการเงินและทำงานมาได้ประมาณ 10 ปี จนกระทั่ง ปี พ.ศ. 2540 ชีวิตต้องพบจุดเปลี่ยนครั้งสำคัญ ด้วยการถูกเชิญออกจากงาน ในวัย 42 ปี สืบเนื่องจากเหตุการณ์ผลกระทบของวิกฤตการณ์การเงินในเอเชีย พ.ศ. 2540 หรือที่คนทั่วไปจะเรียกว่า *วิกฤตต้มยำกุ้ง* หรือ *วิกฤตฟองสบู่แตก*
การตกงานของตนเองในเวลานั้น พร้อมกับภาระครอบครัว จากการมีบุตรสาวของเขายังอยู่ในระหว่างการเรียนหนังสือ และภรรยาที่ต้องดูแล ทำให้เขาต้องวางแผนชีวิตใหม่ เพื่อให้ครอบครัวอยู่รอด

การศึกษา
--------

* ปริญญาเอก สาขาการเงิน University of Mississippi สหรัฐอเมริกา
* ปริญญาโท สาขาบริหารธุรกิจ สถาบันบัณฑิตพัฒนบริหารศาสตร์
* ปริญญาตรี สาขาวิศวกรรมเครื่องกล จุฬาลงกรณ์มหาวิทยาลัย
* มัธยมศึกษาตอนปลาย โรงเรียนเตรียมอุดมศึกษา
* มัธยมศึกษาตอนต้น โรงเรียนวัดสุทธิวราราม

งานเขียนและงานแปลที่เคยตีพิมพ์
------------------------------


|  |
| --- |
| * ตีแตก : กลยุทธ์การเล่นหุ้นในภาวะวิกฤต
* คิดใหญ่ไม่คิดเล็ก : The Magic of Thinking Big
* เคล็ดลับเซียนหุ้นพันธุ์แท้
* เซียนหุ้นมือทอง
* รวยด้วยหุ้น แบบฉบับ ดร.นิเวศน์
* เหนือกว่าวอลสตรีท : One Up On Wall Street
* เทคนิคพิชิตหุ้น
* แก่นแท้ของบัฟเฟตต์ : The Essential Buffett
* คิดให้ใหญ่ ทำให้ได้ : Always Think Big
* หุ้นสามัญกับกำไรที่ไม่สามัญ : Common Stocks & Uncommon Profits & Other Writings
* ชนะอย่างเต่า
* รวยหุ้นอย่างพอเพียง
* ลงทุนเพื่อชีวิต ด้วยหุ้น
* เล่นหุ้นในภาวะวิกฤติ
* เล่นหุ้นในปีทอง
* Super Stock : มหัศจรรย์ของหุ้น VI
* เล่นหุ้นตามเซียน
* ลงทุนหุ้นอย่างสบายใจ
* ก้าวเล็กๆ ในตลาดหุ้น ก้าวที่ยิ่งใหญ่ในชีวิต
* ธรรมะกับการลงทุน (รู้เขา รู้เรา เล่นหุ้น 100 ครั้ง ชนะ 70 ครั้ง)

  |

อ้างอิง
-------

1. 1 2  เหมวชิรวรากร, นิเวศน์ (2546) [พิมพ์ครั้งแรก ตุลาคม 2545]. ชวลิต เผ่าผม (บ.ก.). *เคล็ดลับเซียนหุ้นพันธุ์แท้* (3 ed.). เนชั่นบุ๊คส์ อินเตอร์เนชั่นแนล. ISBN 974-9548-56-6. `{{cite book}}`: ไม่รู้จักพารามิเตอร์ `|month=` ถูกละเว้น (help)
2. ↑  "สำเนาที่เก็บถาวร". คลังข้อมูลเก่าเก็บจากแหล่งเดิมเมื่อ 2013-03-17. สืบค้นเมื่อ 2012-07-22.